Heilsame grote mit steder ghunst unde behegelicheit thovorne gescreven unde allent, dat wy gudes vormogen. Ersamen, leven heren unde besunderghe gude vrunde. Alse juwer wisheit de ersame man her Hartwich Segevriit* lichte wol inghebrocht hevet van eme personen Clawes Doeck geheiten van der dachvard to Wyborch latest gehalden, alse wy uns vormoden, de selve Clawes de quam here, alse wy van heren Kersten uppe der vorscreven dachvard daraff scheden, unde leyt by sinen vrunden unsen heren den cumpther in sine achte bidden; unde dar vogede wy de unse enthegen, unde de quemen mit eme unde synen vrunden tho dedingen. Also esschede he vor sinen schaden achte hundert marck Rigesch; dar antworden de unse to, dat en dat duchte unludelick unde unmogelick gheeesschet wesen, dat he dar anders up vordacht were. Des besprack he siick to myt sinen vrunden unde esschede do 600 mark Rigesch, dar wolde he by blyven unde wolde ok nicht myn hebben. Dar de unse to antworden, nademe dat he so unmogeliken esschede, so en kunden se eme van unser wegen dar nicht up beyden. Boven all so boden eme de unse van unser wegen, dat he siner sake by veer berven luden van sinen vrunden gans van handen bleve, des gelikes solden wy ok don; de achte personen de solden der sake mechtich wesen to vorschedende unde to vorlikende ghansliken to eme ende sunder myddel; kunden de achte personen der sake nicht ens werden, so solde unse here de kumpther en overman darto wesen, unde wat he dan darto segede, dar soldet by gebleven hebben unde deme wolde wy volgafftich gheweset hebben. Dat vorsegede de vorscreven Clawes unde wolde dat nynerleye wis don. Also is he sunder ende van uns ghescheden, unde unse here de kumpther de hevet her Kersten dat gescreven, dat wy eme alsodane liick unde redelicheit geboden hebben, des he doch nicht nemen en wolde, dat he ene darane ernstliken underwiise, dat he uns ungemakes vordreghe. Des geliken hebbe wy eme ok geschreven unde geboden. Borgermester unde rad tho Revale.